RO Jurnalul Oficial al Uniunii Europene C 232/10

DECIZIA COMISIEI

din 29 iunie 2018

de înființare a Platformei UE pentru securitatea călătorilor din transportul feroviar

(2018/C 232/03)

COMISIA EUROPEANĂ,

având în vedere Tratatul privind funcționarea Uniunii Europene,

întrucât:

(1) Articolul 91 alineatul (1) litera (a) din tratat încredința Uniunii și statelor membre sarcina de a stabili norme comune aplicabile transporturilor internaționale efectuate către sau dinspre teritoriul unui stat membru ori prin traversarea teritoriului unuia sau mai multor state membre. În plus, articolul 91 alineatul (1) litera (d) conferă Uniunii competența de a stabili „orice altă dispoziție utilă” în vederea stabilirii unei politici comune în domeniul transporturilor.

(2) Articolul 26 din Regulamentul (CE) nr. 1371/2007 privind drepturile și obligațiile călătorilor din transportul feroviar obligă întreprinderile feroviare, administratorii de infrastructură și gestionarii de gară, precum și statele membre, să se asigure că utilizatorii sistemului feroviar al Uniunii Europene sunt transportați într-un mod care le garantează securitatea personală; de asemenea, părțile enumerate trebuie să coopereze și să facă schimb de informații cu privire la bune practici pentru a preveni actele susceptibile să reducă nivelul securității.

(3) Pentru a îmbunătăți securitatea călătorilor din transportul feroviar și în conformitate cu consultarea inițiată de Comisie (1), este necesar să se intensifice cooperarea cu statele membre și între acestea, în special în ceea ce privește securitatea transfrontalieră, în gări și la bordul trenurilor. În acest scop, Comisia trebuie să recurgă la expertiza unor specialiști reuniți în cadrul unui organism consultativ. Prin urmare, este necesară instituirea unui grup de experți al Comisiei și definirea sarcinilor și structurii acestuia. Grupul ar trebui să furnizeze asistență pentru elaborarea de recomandări care să ajute statele membre să coordoneze într-un mod eficient măsurile privind securitatea feroviară, în vederea atenuării riscurilor, pentru furnizarea de sprijin și de expertiză tehnică în vederea actualizării și implementării unei metodologii de evaluare a riscurilor și pentru elaborarea unui ghid pentru planurile de gestionare a riscurilor.

(4) Acest grup ar trebui să fie compus din autoritățile statelor membre competente în domeniul securității călătorilor din transportul feroviar.

(5) Unele dintre activitățile grupului ar trebui să beneficieze de experiența și de cunoștințele părților interesate relevante din sectorul feroviar. Aceste părți pot fi desemnate ca membre ale unor subgrupuri specifice, în urma unei cereri publice de candidaturi.

(6) Dată fiind pertinența deosebită a siguranței feroviare, care poate contribui considerabil la îmbunătățirea securității feroviare, Agenția Uniunii Europene pentru Căile Ferate ar trebui să primească statut de observator.

(7) Ar trebui stabilite norme privind divulgarea informațiilor de către membrii grupului.

(8) Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (2).

(9) Este oportun să se stabilească o perioadă de aplicare a prezentei decizii, care ar trebui să fie de trei ani. Comisia va examina în timp util oportunitatea unei prelungiri,

DECIDE:

Articolul 1

Obiect

Se înființează Platforma UE pentru securitatea călătorilor din transportul feroviar (denumită în continuare „grupul”).

Articolul 2

Sarcini

Sarcinile grupului sunt să ofere Comisiei consiliere și expertiză cu privire la aspecte legate de securitatea călătorilor din transportul feroviar în Uniunea Europeană, atât în gări, cât și la bordul trenurilor, precum și să faciliteze coordonarea și cooperarea cu statele membre și între statele membre în această privință.

Sarcinile sale includ în special:

1. furnizarea de asistență Comisiei și inițierea unui schimb de informații și de experiență în domeniul securității feroviare, reflectând asupra modului în care poate fi optimizată securitatea serviciilor feroviare transfrontaliere, precum și asupra conceperii unui mecanism de coordonare pentru a asigura schimburi regulate de informații în vederea evitării luării unor decizii necoordonate la nivel național;

2. dezvoltarea și punerea la dispoziție de bune practici și de consiliere tehnică cu privire la: (a) furnizarea de informații călătorilor în cazul în care survine un incident de securitate; (b) soluții de concepție și de tehnologie privind securitatea adaptate la specificul sectorului feroviar; (c) proceduri de verificare a personalului și o formare adecvată în domeniul securității;

3. consultarea cu privire la concepția unui mecanism care să evalueze rapid, în cel mai scurt timp, noile amenințări și incidente de securitate și obținerea unei înțelegeri comune și a unui consens cu privire la reacția necesară pentru a atenua orice risc nou sau sporit identificat în cadrul acestui proces;

4. contribuirea la dezvoltarea și actualizarea unei metodologii comune pentru evaluarea riscurilor asociate terorismului în cazul călătorilor și al personalului din transportul feroviar și raportarea cu privire la implementarea acestei metodologii;

5. elaborarea unui ghid privind programele de gestionare a riscurilor de securitate feroviară, care să includă măsuri de securitate vizând protecția și măsuri de restabilire a exploatării pentru transportul feroviar ce pot fi adaptate în funcție de nivelurile de amenințare naționale definite;

6. stabilirea cooperării cu statele membre și dintre acestea în privința aspectelor legate de măsurile de securitate feroviară.

Articolul 3

Consultare

Comisia poate consulta grupul cu privire la orice aspect referitor la securitatea călătorilor și a personalului din transportul feroviar.

Articolul 4

Componența

(1) Membrii sunt autoritățile naționale ale statelor membre care sunt competente în domeniul securității feroviare.

(2) Fiecare membru numește un reprezentant și un supleant. Fiecare reprezentant sau supleant poate fi însoțit de un expert în securitatea călătorilor din transportul feroviar, pentru a se asigura un nivel înalt de expertiză tehnică.

(3) Membrii care nu mai sunt în măsură să contribuie în mod eficace la deliberările grupului de experți și care, în opinia serviciului competent al Comisiei, nu îndeplinesc condițiile prevăzute la articolul 339 din Tratatul privind funcționarea Uniunii Europene sau care demisionează nu mai sunt invitați să participe la reuniunile grupului și pot fi înlocuiți pentru perioada rămasă până la încheierea mandatului lor.

Articolul 5

Președintele

Grupul este prezidat de un reprezentant al Direcției Generale Mobilitate și Transporturi a Comisiei („DG MOVE”), în strânsă cooperare și în acord cu Direcția Generală Migrație și Afaceri Interne a Comisiei („DG HOME”).

Articolul 6

Funcționarea

(1) Grupul acționează la solicitarea DG MOVE, în consultare cu DG HOME, și în conformitate cu normele orizontale ale Comisiei care se aplică grupurilor de experți („normele orizontale”) (3).

(2) Reuniunile grupului au loc, în principiu, la sediul Comisiei.

(3) DG MOVE asigură serviciile de secretariat. La reuniunile grupului și ale subgrupurilor acestuia pot participa funcționari din alte servicii ale Comisiei care sunt interesați de discuții.

(4) Cu acordul DG MOVE, grupul poate decide, cu majoritatea simplă a membrilor săi, ca deliberările să fie publice.

(5) Procesele-verbale ale discuțiilor privind fiecare punct de pe ordinea de zi și avizele emise de grup sunt concludente și complete. Procesele-verbale se întocmesc de secretariat, sub responsabilitatea președintelui.

(6) Grupul adoptă prin consens avizele, recomandările sau rapoartele sale. În cazul unui vot, rezultatul votului se decide cu majoritatea simplă a membrilor. Membrii care au votat împotrivă au dreptul ca la avizele, recomandările sau rapoartele grupului să se anexeze un document care să rezume argumentele pe care se întemeiază poziția lor.

Articolul 7

Subgrupuri

(1) DG MOVE, în consultare cu DG HOME, poate înființa subgrupuri pentru examinarea unor aspecte specifice pe baza termenilor de referință stabiliți de DG MOVE, asigurând în același timp faptul că nu există suprapuneri cu alte grupuri existente în acest domeniu. Subgrupurile își desfășoară activitatea în conformitate cu normele orizontale și raportează grupului. De îndată ce și-au îndeplinit mandatul, subgrupurile sunt dizolvate.

(2) DG MOVE, în consultare cu DG HOME, poate numi părți interesate relevante ca membre ale subgrupurilor, în urma unei cereri publice de candidaturi.

Articolul 8

Experți invitați

DG MOVE, în consultare cu DG HOME, poate invita experți care dețin expertiză specifică privind un anumit subiect de pe ordinea de zi, pentru a participa ad-hoc la activitățile grupului sau ale subgrupurilor.

Articolul 9

Observatori

(1) Agenția Uniunii Europene pentru Căile Ferate primește statut de observator. În urma unei invitații directe sau a unei cereri de candidaturi, pot primi statutul de observator și persoane fizice, organizații și alte entități publice decât autoritățile statelor membre, în conformitate cu normele orizontale.

(2) Organizațiile și entitățile publice care au primit statutul de observator își desemnează reprezentanții.

(3) Observatorii și reprezentanții acestora pot fi autorizați de președinte să participe la discuțiile grupului și să furnizeze expertiză. Aceștia nu au însă drept de vot și nici nu participă la formularea recomandărilor sau a avizelor grupului.

Articolul 10

Regulamentul de procedură

La propunerea DG MOVE și cu acordul acesteia, grupul își adoptă regulamentul de procedură cu majoritatea simplă a membrilor săi. Acest lucru se realizează pe baza regulamentului de procedură standard pentru grupurile de experți, în conformitate cu normele orizontale (4).

Articolul 11

Secretul profesional și gestionarea informațiilor clasificate

Membrii grupului și reprezentanții acestora, precum și experții invitați și observatorii, respectă următoarele:

1. obligația de păstrare a secretului profesional care, în virtutea tratatelor și a normelor de punere în aplicare a acestora, se aplică tuturor membrilor instituțiilor și personalului acestora;

2. normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (5) și (UE, Euratom) 2015/444 (6) ale Comisiei.

Dacă aceste obligații nu sunt respectate, Comisia poate lua toate măsurile care se impun.

Articolul 12

Transparența

(1) Grupul și subgrupurile sale se înscriu în Registrul grupurilor de experți ai Comisiei și al altor entități similare („registrul grupurilor de experți”).

(2) În ceea ce privește componența grupului, în registrul grupurilor de experți se publică următoarele date:

(a) denumirea autorităților statelor membre;

(b) denumirea sau numele observatorilor;

(c) denumirea sau numele membrilor subgrupurilor.

(3) Toate documentele relevante, printre care ordinile de zi, procesele-verbale și contribuțiile participanților, se publică fie în registrul grupurilor de experți, fie pe un site web specializat care poate fi accesat printr-un link indicat în registru și care conține informațiile respective. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică cu suficient timp înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, conform definiției de la articolul 4 din Regulamentul (CE) nr. 1049/2001 al Parlamentului European și al Consiliului.

Articolul 13

Cheltuielile aferente reuniunilor

(1) Participanții la activitățile grupului și ale subgrupurilor nu sunt remunerați pentru serviciile oferite.

(2) Cheltuielile de călătorie și diurnele participanților la activitățile grupului și ale subgrupurilor sunt rambursate de Comisie. Rambursarea se face în conformitate cu dispozițiile în vigoare ale Comisiei și în limita creditelor disponibile alocate serviciilor Comisiei în cadrul procedurii anuale de alocare a resurselor.

Articolul 14

Aplicabilitate

Prezenta decizie se aplică până la 13 iunie 2021.

Adoptată la Bruxelles, 29 iunie 2018. Pentru Comisie Violeta BULC Membru al Comisiei

(1) „Synopsis Report: Summary of the Consultation on improving the security of rail passengers” SWD(2018) 400.

(2) Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

(3) Decizia C(2016) 3301 a Comisiei din 30 mai 2016 de instituire a normelor orizontale privind crearea și funcționarea grupurilor de experți ale Comisiei.

(4) A se vedea articolul 17 din normele orizontale.

(5) Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

(6) Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).